QORTI TAL-MAĠISTRATI (MALTA) BĦALA QORTI TA' ĠUDIKATURA KRIMINALI MAĠISTRAT DR. SIMONE GRECH Illum, 13 ta' Novembru 2020 Rat l-imputazzjonijiet imressqa kontra Mary Rose Bullock bil-karta tal-identità numru 1079948M, fejn ġiet akkużata talli fil-15 ta' Ottubru 2019, u 16 ta' Ottubru 2019, ġewwa Triq Dun Marju, Floriana, 1) Bħala persuna li kellha kelb taħt il-kontroll tagħha, ħalliet lil dan il-kelb jiġġerra fi Triq Dun Marju jew f'post pubbliku ieħor mingħajr ma kellha kontroll tiegħu jew mingħajr ma żammitu b'ċinga; 2) Bħala persuna li fi triq jew f'post pubbliku ieħor, kellha taħt il-kontroll tagħha xi kelb, naqset li ġġor magħha borża tal-klieb, liema borża għandha tintuża sabiex jinġabar il-ħmieg tal-kelb; 3) Bħala persuna li fi triq jew f'post pubbliku ieħor, kellha taħt il-kontroll tagħha xi kelb, u li f'dak il-ħin, il-kelb ħammeġ it-triq, u hi naqset li tneħħi minnufih dak il-ħmieġ. Rat id-dokumenti eżebiti; Semgħet ix-xhieda; Semgħet trattazzjoni; Ikkunsidrat: Rat li din il-kawża ġiet differita għas-sentenza. Mill-provi prodotti, il-Prosekuzzjoni rnexxielha tipprova lil hinn minn kull dubju raġjonevoli, it-tliet imputazzjonijiet imressqa fil-konfront tal-imputata. F'dan il-każ, xehdet Tiffany Agius Known As Zahra, li spjegat li fid-dati tal-15 ta' Ottubru 2019, u tas-16 ta' Ottubru 2019, hija marret għamlet rapport mal-Pulizija peress li mill-filmati tas-CCTV cameras li għandha mad-dar tagħha fi Triq Dun Mario, Floriana, kien jidher li l- kelb tal-imputata kien qed idur bla ċinga barra fit-triq, u li kien ħammeġ quddiem id-dar ta' residenza tagħha. L-istess Agius Known As Zahra spjegat li din is-sitwazzjoni, kienet ilha tippersisti, u minkejja li ppruvat tkellem bil-kelma t-tajba lill-imputata, anke tramite qraba tal-istess imputata, is-sitwazzjoni baqgħet tippersisti. Ġie eżebit ukoll il-filmat ta' dan il-kelb, liema filmat inġibed minn Tiffany Agius Known As Zahra bil-mobile taghha, waqt li ħalliet il-filmat meħud mic-CCTV cameras għaddej. L-imputata għażlet li ma tixhidx u ma tressaqx provi tagħha. Tistrieħ fuq l- allegazzjoni li l-filmati huma datati 12 ta' Ottubru, u li l-filmati, filli juru l-kelb u filli le, bil-konsegwenza li għalhekk il-Prosekuzzjoni ma resqitx provi lil hinn minn kull dubbju raġjonevoli. Din il-Qorti tqis li anke li kieku kellha tiskarta kompletament il- filmat eżebit mill-Prosekuzzjoni, il-Prosekuzzjoni rnexxielha tipprova l-każ tagħha bix-xhieda mogħtija minn Tiffany Agius Known As Zahra. Mill-banda l-oħra, id-difiża, bl-ebda mod ma ressqet provi li jwaqqgħu jew jikkontradixxu x-xhieda mogħtija minn Tiffany Agius Known As Zahra, li kienet waħda kostanti fiż-żewg okkażżjonijiet li xehdet quddiem din il-Qorti. Ix-xhieda mogħtija viva voce minn Tiffany Agius Known As Zahra, tikkombaċa wkoll mal-verzjoni li kienet tat l-istess Tiffany Agius Known As Zahra a tempo vergine, lill- Uffiċjal tal-Pulizija, u dana hekk kif jirriżulta mill-affidavit ta' WPC 189, eżebit f'dawn l-atti. Għal dawn ir-raġunijiet, din il-Qorti, wara li rat l-Artikoli 17(c) tal-Kap 9 tal- Liġijiet ta' Malta, u l-Artikoli 3(1), 5(1) u (2); u 7(1)(a), 7(1)(b) u 7(3) tal-Avviż Legali 242 tal-2000, issib lil Mary Rose Bullock ħatja tal-imputazzjonijiet kollha mressqa fil-konfront tagħha, u tikkundannaha għal ħlas ta' ammenda ta' tlieta u għoxrin Ewro u disgħa u għoxrin ċenteżmu (€23.29c) fir-rigward tal- ewwel imputazzjoni, ħlas ta' ammenda ta' ħdax-il Ewro u ħamsa u sittin ċenteżmu (€11.65c) fir-rigward tat-tieni imputazzjoni, u ħlas ta' tlieta u għoxrin Ewro u disgħa u għoxrin ċenteżmu (€23.29c) fir-rigward tat-tielet imputazzjoni. Maġistrat Simone Miceli Donnelly Deputat Reġistratur